31992R3955
L 409/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 3955/92 AL CONSILIULUI
din 21 decembrie 1992
privind încheierea în numele Comunității Economice Europene a Acordului de înființare a unui Centru Internațional pentru Știință și Tehnologie între Statele Unite ale Americii, Japonia, Federația Rusă și, acționând ca o singură parte, Comunitatea Europeană a Energiei Atomice și Comunitatea Economică Europeană
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 235,
având în vedere propunerea Comisiei,
având în vedere avizul Parlamentului European (1),
întrucât încheierea în numele Comunității Economice Europene a Acordului de înființare a unui Centru Internațional pentru Știință și Tehnologie între Statele Unite ale Americii, Japonia, Federația Rusă și, acționând ca o singură parte, Comunitatea Europeană a Energiei Atomice și Comunitatea Economică Europeană, va contribui la atingerea obiectivelor Comunității; întrucât tratatul nu prevede, pentru adoptarea prezentului regulament, alte competențe decât cele prevăzute la articolul 235,
ADOPTĂ PREZENTUL REGULAMENT:
Articolul 1
Se aprobă, în numele Comunității Economice Europene, Acordul de înființare a unui Centru Internațional pentru Știință și Tehnologie între Statele Unite ale Americii, Japonia, Federația Rusă și, acționând ca o singură parte, Comunitatea Europeană a Energiei Atomice și Comunitatea Economică Europeană, precum și Declarația Comunității privind articolul I.
Textul acordului și textul declarației sunt anexate la prezentul regulament.
Articolul 2
Președintele Consiliului procedează, în numele Comunității Economice Europene, la notificarea prevăzută la articolul XVIII din acord (2).
Articolul 3
(1) Comunitatea este reprezentată în consiliul de administrație al Centrului Internațional pentru Știință și Tehnologie (denumit în continuare Centrul) de către președinția Consiliului și de către Comisie, care desemnează fiecare câte un membru în consiliu.
(2) Comisiei îi revine răspunderea generală pentru gestionarea problemelor legate de Centru.
Consiliul este permanent informat, în timp util, înainte de reuniunile consiliului de administrație al Centrului, cu privire la problemele care vor fi discutate în cadrul reuniunilor și cu privire la intențiile Comisiei în această privință.
Fără a aduce atingere alineatului (3), Comisia exprimă poziția Comunităților în consiliul de administrație.
(3) Pentru problemele care intră sub incidența articolului III punctul (v), a articolelor V și XIII, poziția Comunităților este stabilită de Consiliu și exprimată, ca regulă generală, de președinție, cu excepția cazului în care Consiliul decide altfel. Pentru problemele care intră sub incidența articolului IV litera B punctele (i) și (v) și a articolului IV litera E, poziția Comunităților este stabilită de Consiliu și exprimată, ca regulă generală, de Comisie, cu excepția cazului în care Consiliul decide altfel, în special în domeniile în care experiența și cunoștințele solicitate se regăsesc cu preponderență în statele membre.
(4) Consiliul hotărăște cu majoritate calificată atunci când adoptă poziția Comunităților în conformitate cu alineatul (3).
Consiliul hotărăște cu majoritate simplă atunci când adoptă orice decizie prin care, în conformitate cu alineatul precedent, poziția Comunităților este exprimată, contrar regulii generale, de către Comisie sau de către președinție, după caz.
(5) Deciziile privind proiectele finanțate sau cofinanțate de Comunități se adoptă în aplicarea Regulamentului (CEE) nr. 2157/91 (3) sau a oricărui act ulterior, în conformitate cu procedura prevăzută de acestea.
(6) Comunitățile sunt reprezentate în comitetul științific consultativ instituit în temeiul articolului IV litera D din acord, de către experți corespunzători desemnați de Consiliu pe baza unei liste propuse de Comisie, listă care cuprinde numele propuse de către statele membre.
Articolul 4
Centrul are personalitate juridică și beneficiază de capacitatea juridică cea mai largă recunoscută persoanelor juridice de legislația aplicabilă în Comunități; în special, Centrul poate să încheie contracte, să dobândească sau să înstrăineze bunuri mobile și imobile și să stea în justiție.
Articolul 5
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 1992.